text:
E sarà ancje une mê impression, ma no ai viodût masse atenzion de bande di gjornâi e di televisions a chest apontament cu la musiche furlane, che invezit noaltris te «Patrie» o vin decidût di dedicâi tant spazi. E mi soi domandât parcè.
Se si vûl, la manifestazion tal teatri di Udin e pues jessi paragonade in piçul al festival di Sanremo, che al pues plasê o mancul, jessi considerât vecjo e inutil, ma che in ogni câs al è un fenomen de societât taliane.
Alore, une prime spiegazion di chel ategjament di suficience ator de manifestazion di Zampa e pues jessi chê di une critiche al gjenar di musiche, di cjançons presentadis. Forsit di contignûts, ancje se il toc di Giavitto al conte di une cuestion impuartante e significative tant che la imigrazion.
In sumis: par cualchidun al à di cjatâ spazi dome un Friûl che si presenti cuntune muse alternative, divierse, in pocjis peraulis un Friûl «cuintri».
Ma cuintri di cui? Naturalmentri cuintri di un altri Friûl: contadin, bigot, un tic reazionari, di sigûr conservadôr.
E je la classiche e mai finide vision ideologjiche de storie e dai popui, dulà che a meretin rispiet dome chei che a son dacuardi cu la tô concezion dal mont.
Visaitsi che ancje di chê altre bande il mût di resonâ al è compagn, baste savoltâ i sogjets e la interpretazion: e va ben dome la tradizion, lis gnovis esperiencis a puartin dome dolôrs, lis novitâts a fasin simpri scjas.
O vin di cjalâ ae realtât cuntun altri voli, partint di une vision particolâr, chê de autonomie. Chest pinsîr nol è dome la espression di une volontât istituzionâl leade a un teritori, a un popul, ma al è propit un altri svicinament aes cuestions.
Di fat, al partìs dal concet identitari par rivâ a stabilî la centralitât de dignitât in ogni aspiet de vite sociâl. Ricognossi la dignitât di un popul al vûl dì parimentri ricognossi il so dirit ae autodeterminazion.
Il «di bessôi» che tant nus plâs, nol è che une pussibile conseguence di chest resonament.
Cuant che duncje o fevelìn di popul furlan, o vin di vê presinte no une vision ideâl, cun tant di stereotips, imutabil tai siei sintiments, tal so cjalâ il mont, ma di sigûr il so dirit a decidi cemût frontâ i timps di vuê.
Par chest duncje o fevelìn dal festival de cjançon furlane, no parcè che o sin inamorâts di Zampa, ma parcè che ancje cheste e je une muse de culture, de societât furlane.
Che e plasi o che no plasi, e je robe nestre tant che Arbe Garbe, Flk e dj Tubet, Glauco Venier o U.T Ghandi.
Al scriveve Pasolini a un letôr di Vie Nuove che i domandave un so pinsîr su la muart di so fradi Guido a Porçûs: «Nuie al è sempliç, nuie al ven cence complicazions e passion: e ce che al impuarte soredut e je la savie critiche che e fâs stramaç des peraulis e des regulis, che e va fin insom des robis, dentri la lôr veretât segrete e inalienabile».
DREE VALCIC
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


c: text/html

text:
Sul prin numar dal an 1947, ai 5 di Zenâr, la «Patrie dal Friûl» e fevelave di un zovin cuntun inzen da la “ponte spiçade”: il dotôr Pieri Pauli Pasolini. Il zovin za in chê volte al mostrave di vê batule e indipendence di ideis, e si è metût cuintri il partît comunist. L’articul nol è firmât, ma si pues pensâ che daûr e sedi la man di pre Bepo Marchet.
O leìn simpri cuntune vore di atenzion e di interès ce che al scrîf par furlan o par talian il dotôr Pieri Pauli Pasolini e, cundut che la sô indipendence di ideis e di gust e cjamine cualchi volte par un troi diferent di chel de nestre indipendence – che e je avonde zelose, ancje jê – no podìn fâ di mancul di ricognossi che l’inzen di chest zovin al à la ponte spiçade, che e va indentri tes cuistions fintremai ae medole, e al à ancje il mani di une preparazion culturâl che e pues meti tal sac un grum di tabaiots presuntuôs de zornade, intune volte.
Ma juste par chel, se ambizions o interès pratics no i spontin lis alis, e no lu instradin tes cjaradoriis di une cariere cualuncue, al è destinât a restâ di bessôl e a scombati cence nissun jutori. Lis carieris a son fatis dutis par cui che al sa adatâsi, viodi e no viodi, capî e no capî, secont che al torne cont.
Pasolini, al à scrit su la Libertà dal ultin dal an passât, un articul Le opinioni valide sull’autonomia friulana che nus cjate in vie di massime consenzients, e plui di dut sul so concet dinamic de autonomie come cundizion e preparazion aes risoluzions sorepolitichis de situazion di vuê. No rineìn lis lidrîs storichis, ni il valôr des tradizions e de lenghe che a nudrissin la nestre cussience autonomistiche; ma se si voltìn indaûr, al è nome par cjapâ fuarce a lâ indenant e a rompi chê incrostazion nazionalistiche che nus àn metude intor in viste di une funzion sorenazionâl di prime impuartance che il Friûl al pues vê doman, se la Europe e sarà madure par cirî la sô pâs e la salvece, fûr des armis atomichis o stratosferichis. Ma Pasolini al à metudis fûr chestis ideis cualificantsi comunist, e pal moment il partît comunist al à detadis diretivis in sens contrari.
E alore la segretarie provinciâl lu à publichementri sconfessât, declarant che nol è iscrit al partît e che i siei articui no impegnin in nissune maniere il partît stes.
Prime di dut la dissipline! Il partît comunist nol è malât di crisis internis come chei altris; al è dut un bloc. Ma a chest cost! ❚
✒ Redazion
70 AGNS DI PATRIE DAL FRIÛL. Il zovin Pasolini su «Patrie dal Friûl»............
Sul prin numar dal an 1947, ai 5 di Zenâr, la «Patrie dal Friûl» e fevelave di un zovin cuntun inzen da la “ponte spiçade”: il dotôr Pieri Pauli Pasolini. Il zovin za in chê volte al mostrave di vê batule e indipendence di ideis, e si è metût cuintri il partît comunist. L’articul nol è firmât, ma si pues pensâ che daûr e sedi la man di pre Bepo Marchet.

robotstxt: allowed

filter: keep


text:
Vie pe campagne eletorâl di Viene, tal mês di Otubar dal 2010, il sindic di Viene Michael Häupl (SPÖ) al à domandât di decidi cuntun referendum sul avignî dal servizi militâr obligatori. Dacuardi a pro di un esercit professionâl a jerin i Verts, BZÖ e il gnûf partît tor il miliardari canadês-austriac Stronach; cuintri, il partît popolâr e la diestre popolâr FPÖ.
Tal referendum che si è davuelt ai 20 di Zenâr dal 2013, il 59,8% dai eletôrs al è stât a pro dal mantigniment de coscrizion. Dome il 40,2% dai austriacs a vuelin un esercit di professioniscj. Sorprendente la alte afluence aes urnis,vâl a dî plui dal 50%: chest al mostre la impuartance dal teme pe popolazion.
Dome te capitâl Viene la maiorance e à votât pe abolizion dal vieri sisteme. La opinion de popolazion rurâl e je stade determinante: lôr a considerin il sisteme in vigôr une tradizion nazionâl di mantignî e une garanzie di assistence in câs di catastrofis. Ancje in Austrie o vin simpri di plui events estrems tant che conseguence dal cambi climatic globâl.
I argoments
Dispès si à mostrât che i servizis obligatoris a son mancul eficaçs, e plui che dut il paiament di 300 euros al mês nol sburte i zovins a fâ alc. Si visìn che cirche 5 agns indaûr, un procès simil al è capitât in Gjermanie. E inalore l’argoment decisîf al è stât il sparagn di coscj. La riviste “Der Spiegel”, tal Jugn dal 2010, e à descrivût la situazion dai coscrits tal esercit todesc come “decretât a combati par parâ vie la stufe”.
Aromai no vin plui di difindisi cuintri il nemì sovietic – argoment che in Austrie al veve il so significât – come tal 1956, intant de invasion des trupis sovietichis in Ongjarie o tal 1968, in ocasion de “Primevere di Praghe”. Vuê o vin di frontâ crisis e terorisim cuntun esercit tecnologjizât e professionâl. De fin de vuere frede, paîs dopo paîs a àn trasformât l’esercit intun esercit volontari e professionâl. Cheste tindince e dure ancjemò vuê. Tal 2010, 24 dai 28 paîs de NATO a jerin za indotâts di un esercit di professioniscj. Tra lis potencis militârs de NATO, dome la Turchie e ten dûr cu la jeve militâr. Chescj culì parsore a jerin i argoments dal promotôr, vâl a dî il Partît Socialdemocratic (SPÖ).
Essenziâl pe conservazion de sovranitât e de neutralitât dal paîs
Al contrari, il cjamp conservatîf al viôt te coscrizion un “contribût indispensabil pa la Austrie”, essenziâl pe conservazion de sovranitât e neutralitât dal paîs, e cul servizi civîl ancje impuartanton pe protezion civîl e pal sostegn dal sisteme sociâl.
La campagne eletorâl e je stade plene di emozions: o podaressin fevelâ di un confront ideologjic tra i doi partîts di guvier, anzit la colme di plui di doi agns di controversie. Il vincidôr di cheste bataie – il partît popolâr – al varà lis miôr prospetivis pe elezions pal gnûf guvier che a saran za tal Setembar di chest an, o ancjemò prime.
***
Storie
L’esercit austriac “Bundesheer” al è vignût fûr des fuarcis armadis comuns austroongjaresis, vâl a dî dal austriac “kk Landwehr” e dal ongjarês “k.u. Honvéd”. La lenghe uficiâl e je stade chê todescje, però di fat in pratiche al jere un esercit multilengâl. In diviersis parts de monarchie si dopravin trê lenghis; dome i comants di base – cirche 100 peraulis – a jerin dapardut par todesc.
Il Bundesheer al funzionave dal 1920-1934 tant che esercit de Prime Republiche e fin al 1938 tant che esercit dal stât di Austrie. Dopo l”Anschluss”, al è stât integrât te Wehrmacht todescje, dulà che a àn rinfuarçît soredut lis trupis di mont.
Dopo la fin de ditature naziste, sul imprin la Austrie tant che paîs ocupât des fuarcis aleadis no disponeve di militârs. Ai 27 di Avrîl dal 1945, cun dut achel il guvier di Renner al impastanà l’Ufici di esercit ‘Heeresamt’ , sot la vuide dal sotsegretari Winterer. Il gnûf ufici si ocupave de dismobilitazion de Wehrmacht sul teritori de Austrie e al veve di preparâ dut ce che al coventave pe creazion di fuarcis armadis propriis.
Tratât di stât e difese proprie: B-Gjendarmerie, 1952–1955
Il Tratât di stât che al tornave di gnûf a la Austrie la sovranitât, al fo concludût dome tal Mai dal 1955, dopo che une delegazion dal guvier e veve prometût a Mosche la neutralitât dal paîs.
Tant che prime fuarce armade, e fo creade il prin di Avost dal 1952 la B-Gjendarmerie: responsabii de organizazion a jerin i ex uficiâi de Wehrmacht. Fin tal 1953, la B-Gjendarmerie e veve cirche 4.100 oms. Ae date di jentrade in vigôr dal Tratât di stât, e fo costituide la base dal gnûf “Bundesheer”. Subit dopo la sô fondazion, il gnûf esercit al à vût il compit di protezi la frontiere inte circostance de rivolte ongjarese tal 1956.
L’ultin ûs di grandis unitâts militârs cuntune mobilitazion parziâl, al fo tai dîs de vuere slovene, tal Istât dal 1990. Te colme de crisi, a jerin impleâts 7.700 soldâts, 150 cjars armâts e 60 avions, e 1.250 toneladis di munizions a jerin stadis traspuartadis fin sul confin.
✒ Janez Erat
AUSTRIE – Fin de contese tra i partîts di guvier sul “servizi militâr obligatori sì o no”: il popul al dîs di no al trend european di abolî la coscrizion............
Vie pe campagne eletorâl di Viene, tal mês di Otubar dal 2010, il sindic di Viene Michael Häupl (SPÖ) al à domandât di decidi cuntun referendum sul avignî dal servizi militâr obligatori. Dacuardi a pro di un esercit professionâl a jerin i Verts, BZÖ e il gnûf partît tor il miliardari canadês-austriac Stronach; cuintri, il partît popolâr e la diestre popolâr FPÖ.


text:
Dilunc des vicendis storichis, si presentin situazions ordenariis, in dut e par dut similis a tancj altris ats, ma che a cjapin un significât speciâl: la presentazion di bande di un rigorôs munic agostinian di 95 tesis teologjichis – procedure solite te universitât di chel timp – e fasè svoltâ in maniere epocâl lis vicendis no dome religjosis de Europe moderne, tant che la vilie de fieste dai Sants dal 1517 e je deventade no dome la frontiere tra dôs etis, ma ancje l’inizi di chê che o sin usâts a definî la “modernitât” religjose. No vin di vê pôre di paragonâ lis vicendis dal nestri microcosmi furlan cun events ben plui clamorôs: ai 28 di Avost dal 1974 – juste cuarante agns indaûr – un trop di predis cjargnei al lassave sul altâr de Prepositure di Sant Pieri un document curt dulà che al jere palesât il disacuardi cu la decision dal Arcivescul Battisti di improibî la celebrazion de messe par furlan. Intune esegjesi rigorose al test dal Bon Pastôr dal cjapitul X dal vanzeli di Zuan – “lis pioris a scoltin la sô vôs” – chei predis a rivendicavin il dirit di doprâ il furlan te liturgjie, sore dut parcè che “la lenghe e pant un mût di pensâ, di resonâ, di vivi. E je une espression di dute la vite di un popul, presint e passade“. Chê date, par convenzion, e je stade individuade, cun buine reson, tant che moment de nassite di Glesie Furlane, une des espressions principâls – se no chê principâl – de vite eclesiâl furlane. Formade di predis e di laics – in adesion al detât conciliâr che al dîs che la Glesie e je fondamentalmentri “Popul di Diu” – chel moviment al à segnât par cuasi mieç secul la interie vite furlane, tai siei aspiets plui particolârs, sostignint lis bataiis plui iluminadis pal ricognossiment de proprie identitât, intindude no intun sens esclusîf (furlans si è par vocazion – come che e certifiche la nestre tormentade storie di invasions, sorestants forescj, presincis di isulis aloglotis di talians, slovens, todescs –, no par jus sanguinis o jus soli), ma intun sens ospitâl e inclusîf, che al rapresente la maniere plui razionâl par frontâ cun dicerniment i procès invasîfs di globalizazion e massificazion. Ilustrade di personaçs di prin plan de culture furlane tant che pre Checo Placerean e pre Toni Beline, Glesie Furlane si è inlidrisade simpri plui tal profont te nestre storie: tant che unic esempli, mi limiti a ricuardâ chel straordenari coinvolziment tal procès di ricostruzion dal Friûl taramotât, un autentic “rinassiment” materiâl e spirtuâl alimentât de coralitât de partecipazion popolâr. Dongje dai grancj events, al sta però l’impegn costant tal cuotidian, come che a certifichin i regolârs incuintris culturâi e eclesiâi te Plêf di Vençon e la ativitât cence padin de produzion librarie, coronade cul dâ inizi a la straoredenarie Opera omnia di pre Beline. Dut câs cuarante agns a son une etât critiche, chê dulà che, vignint mancul lis fuarcis dopradis fin chi par rompi la tiere tal Vignâl dal Signôr, al è necessari proviodi di cirî gnûfs operaris, di ripensâ in maniere critiche i obietîfs dal nestri operâ intune societât simpri plui conformiste e consumiste, di superâ l’individualisim che al è daûr a copâ no dome lis nestris comunitâts, ma ancje lis nestris plebes – ce tant indicatîf che in Friûl lis parochiis a vedin il non de int puare, de plebs! –, ma chest, mi auguri, al sarà il compit che o vin di puartâ indevant pai prossims dîs agns, par celebrâ cun gjonde il cincuantenari. ❚
Remo Cacitti
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
La instalazion di un implant di fotovoltaic al compuarte diviersis consecuencis di ordin fiscâl.
DETRAZION FISCÂL
Dopo de risoluzion 22/E dai 2 di Avrîl dal 2013 e je stade dade la pussibilitât di usufruî de detrazion fiscâl pe ristruturazion dal 36%, cressude cumò al 50% fin ai 31 di Dicembar dal 2014, cun propueste di proroghe ai 31 di Dicembar dal 2015 (stampon Leç di Stabilitât 2015).
La risoluzion e aferme che ancje il fotovoltaic al pues jessi cjapât dentri tra lis oparis finalizadis al otigniment di sparagns energjetics, cun rivuart particolâr ae instalazion di implants basâts sul implei des fonts rinovabilis di energjie, e duncje al pues beneficiâ de detrazion di impueste.
La detrazion e compet ancje se al è presint il mecanisim dal scambi sul puest e dal ritîr dedicât. Invezit, e je la improibizion di ingrumâ la eventuâl tarife di incentivazion cun determinadis altris misuris (e duncje ancje cu la detrazion che si à dit parsore).
Intai ultins timps, la tarife di incentivazion e je cuasi lade a zero (il cussì clamât contribût GSE) rindint tant plui conveniente la detrazion fiscâl, soredut dal moment che la detrazion e je passade dal 36% al 50%, cuntun limit di spese che al è passât di 48.000 a 96.000 euros.
Par podê beneficiâ de detrazion, la instalazion dal implant fotovoltaic e à di jessi fate essenzialmentri par fâ front ai bisugns energjetics de abitazion (ven a stâi par ûs di cjase, di iluminazion, alimentazion di aparâts eletrics e v.i.) e duncje l’implant al à di jessi metût in maniere direte al servizi de abitazion dal utent e nol à di vê potence superiôr a 20 kw.
La documentazion di conservâ par vê dirit ae detrazion e je chê che e comprove l’acuist e/o la instalazion dal implant a servizi di un edifici residenziâl (fature).
Intal câs di lavôrs in economie, si pues ancje detrai il sôl acuist dal materiâl.
Al è necessari ancje conservâ la ricevude dal bonific dal paiament de spese, fat ai sens dal art. 16-bis, TUIR, là che al va ripuartât il codiç fiscâl dal sogjet che al vûl gjoldi de detrazion e la partide IVZ / codiç fiscâl dal sogjet che al è fat a so favôr il bonific (cussì clamât bonific “feveladôr” o “speciâl”: doprâ la modulistiche specifiche di ogni istitût bancjari o ufici postâl).
REDIT DIVIERS
La tarife di incentivazion (definide “cont energjie”) erogade intai agns passâts pai varis “Conts Energjie” (fin al cuart) e je francje di tassazion, stant che e ven assimilade a un contribût a fonts pierdût.
Al contrari, la eventuâl cuote di “vendite” (cession in rêt de energjie prodote in ecès daûr paiament di un corispetîf pai implants di potence ≤ 20 kw cun contrat di vendite o cession in rêt) si configure tant che un redit diviers e e va declarade e tassade.
Il gnûf “Cuint Cont Energjie” al previôt la erogazion di doi diviers incentîfs:
1. “Tarife omnicomprensive”, pe energjie introdote in rêt che e derive di implants di potence fin a 1 MW; e rapresente l’incentîf che al ven erogât dal GSE in relazion ae energjie introdote in rêt e e cjape dentri une cuote che di incentivazion e il corispetîf pe vendite de energjie al GSE. Cheste tarife si configure tant che corispetîf, e e va declarade e tassade.
2. “Tarife premi” pe energjie nete consumade in sît, che e à il fin di sburtâ il produtôr a doprâ la energjie prodote, incressint il sparagn che il stes al oten za cence cuistâ energjie eletriche. Si pues ecuiparâlu ae tarife di incentivazion dai precedents conts energjie e par chest e je francje di tassazion pai implants fin a 1 MW no destinâts al esercizi di une ativitât di imprese, art o profession. ❚
✒ Marianninna Rocco, Responsabile Fiscâl CAF CISL Udin
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Lenghe e scuele: un rapuart dificil. Lu san ben chei che si ocupin di minorancis e che a viodin la scuele come un lûc dulà che une lenghe e puès sedi trasmitude, imparade e doprade.
IN VAL GARDENE E VAL BADIE_ Inte zone ladine sot Bolzan, parl insegnament dal ladin si aplichin il Statût Provinciâl di Autonomie e normis specifichis. Dal 1972 e esist une Intendence scolastiche ladine.
Tes scuelis de infanzie si dopre soredut il ladin par inviâ, i fruts, midiant chest, al talian e todesc, stant che il ladin al è la lôr lenghe mari, la prime imparade in famee. Chest passaç graduâl dal ladin a chês altris lenghis al ven adotât ancje inte prime classe elementâr. In Val Gardene a vegnin istituidis sezions ladinis-todescjis, cun ladin e todesc prevalents (si zonte il talian par une ore in dì) o sezions italo-ladinis (là che si fevele todesc une ore in dì).
Cu la seconde elementâr, al tache il sisteme paritetic (nassût tal 1948) che al proviôt che i insegnaments tes scuelis a sedin intun numar identic di oris in talian e todesc. Il ladin al ven doprât dome come lenghe veicolâr par judâ l’aprendiment di altris lenghis, a part dôs oris ae setemane come materie par so cont, ven a stâi “lenghe e culture ladine”. Stesse robe te scuele secondarie di prin grât. Aes superiôrs la culture ladine e ven tratade dome par une ore par setemane, e cheste puaretât di spazi e je une vore criticade.
Dut câs, il sisteme al tente di valorizâ la impuartance afetive e cognitive dal ladin pal disvilup globâl – plurilengâl e pluriculturâl – dal zovin. I fruts ladins a passin di une lenghe a chê altre cun facilitât e la lôr identitât ladine e je une risorse che ur permet di movisi in contescj difarents.
Pal an 2012-2013 i students ladins a son tes maternis 682, tes elementârs 1284, tes mediis 818, tes superiôrs 457.
I insegnants a àn une specifiche formazion pal insegnament dal ladin, dade de Facoltât di Siencis de Educazion di Bolzan. Cun di plui, a àn di sedi di marilenghe ladine, dimostrade midiant un esam.
I finanziaments ae scuele ladine a son cumò tor i 5 mil euros pal an, cetant di mancul rispiet ai 30 mil euros che a jerin stâts dâts tal 2009.
INTE PROVINCIE DI TRENT E BELUN_Te Provincie di Trent, par sburt de Union de Ladins de Fascia e dal Istitût Culturâl “Majon di Fascegn”, il ladin al è amitût no dome come materie curicolâr, ma ancje come lenghe di insegnament a partî dal 1993 (Decret legjislatîf n. 592), ancje se di fat si limitisi a une ore par setemane di lenghe ladine e dôs oris di materiis par ladin. Tal 2006 al nas l’OLFED (Ofize Ladin de Formazion e Enrescida Didatica) a supuart de formazion didatiche, il Consei gjenerâl pe educazion e formazion, e a vegnin fissadis regulis pe nomine e funzions dal dirigjent scolastic ladin (“Sorastant de la Scola Ladina”).
Te zone di Belun, invezit, i ladins no àn maniere di insegnâ la lôr lenghe e dome cualchi progjet individuâl, grazie ae leç 482 dal 1999 su lis minorancis linguistichiis, al cjape forme.
IN FRIÛL_ Il gnûf “Plan aplicatîf di sisteme par l’insegnament dal furlan te scuele”, aprovât de Zonte Regjonâl a Jugn 2012, al proviôt che il furlan al jentri come materie curicolâr, tacant dal 2012-2013 pe scuele de infanzie e primarie, par continuâ tai agns dopo te secondarie di prin grât. In aplicazion ae leç regjonâl su la valorizazion e promozion dal furlan, si à decidût ancje di inaugurâ un regjistri dai insegnants cun competincis ricognossudis par insegnâ furlan.
Destinataris a son cirche 32 mil students tra scuelis de infanzie e primariis. Il dut cuntun milion di euros di finanziament.
TAI GRISONS_ Tal Cjanton svuizar a son i Comuns che a decidin la lenghe di insegnament tes scuelis. 85 Comuns a àn une scuele elementâr romancie (dutis lis materiis a son insegnadis in romanç e a partî de cuarte classe si zontin 4 o 6 oris di todesc), 16 a àn optât par une scuele todescje cul romanç come prime lenghe straniere (par 2 oris setemanâls). Te scuele materne il trilinguisim al ven favorît in maniere graduâl. Sperimentâls a son lis scuelis paritetichis e bilengâls romancis-todescjs (a Samedan), là che ogni materie e ven insegnade in dutis dôs lis lenghis. Tes mediis e superiôr, a son almancul dôs lis oris par setemane di lenghe e culture romancie. Si sta lavorant par introdusi ancje tes universitâts catedris di romanç.
La formazion dai insegnants e je curade de “Alte Scuele Pedagogjiche trilengâl”. ■
Ilarie Colùs
LADINIE. Lei, scrivi e fâ di cont............
Lenghe e scuele: un rapuart dificil. Lu san ben chei che si ocupin di minorancis e che a viodin la scuele come un lûc dulà che une lenghe e puès sedi trasmitude, imparade e doprade.


text:
Se o intitulìn il toc «un furlan prin tal PD a Milan» ise une robe che e à mani? Intant o sin daûr a fâ la interviste par furlan…
Jo o soi nassût a Cormons e o soi braurôs des mes origjins. Par scherç, dispès o dîs che – di furlan – a cuatri agns o soi stât “depuartât” a Milan. In campagne eletorâl mi àn domandât di chest, se mi sint furlan, lombart o ce, e jo o rispuindevi che mi sint mitteleuropean, di chê culture multiculturâl e europeane che o ai respirât fintremai di piçul. Cumò o rivi a lâ in Friûl un pâr di voltis ad an, e vie pe infanzie o passavi tant timp là vie cui miei cusins. Cun lôr o feveli simpri par furlan e a pene che o pues lu feveli, ancje se cui miei gjenitôrs si fevele par talian. Dut câs, o soi ancje braurôs di jessi cressût chenti, te culture catoliche ambrosiane che – fra l’altri, come che si sa – e à il sô rît autonom. La bielece des difarencis e je l’aiar che o ai simpri respirât, duncje.
Citadin milanês, ma cun tancj rapuarts cuntune realtât plui di campagne come Cormons. Cualis lis difarencis e lis carateristichis des dôs situazions?
Cumò o soi a stâ a Carugate (tal hinterland di Milan, ndr) e cuant che e ven a cjatâmi mê mari e dîs «achì si viôt che e je rivade la Vierte, no come a Milan». La robe che mi ven iniment a proposit de citât al è l’oblic di stâ in cjase: si sta plui sierâts fra i mûrs, ancje se dopo la metropoli ti da in cambi tantis oportunitâts. A Cormons o cjati plui rilassatece, sedi par vie dai timps che pai spazis plui larcs. Mi ven di ridi cuant che o soi a Cormons e i miei parincj si lamentin di cualchi file tal trafic, che a son nuie rispiet a Milan, clâr.
Simpri a proposit dal rapuart tra metropoli e provincie, isal vignût fûr alc a proposit de gjestion dal teritori in campagne eletorâl?
E sta cjapant pît la vision de «Green economy» par un «consum dal teritori» plui cussient. Se si fâs un capanon si à di rindisi cont che o vin consumât un teritori che dopo nol sarà plui cussì. In citât, che e à plui servizis, cirî di aumentâ la cualitât de vite, e in campagne distribuî miôr i servizis.
E su la gjestion de sanitât tal teritori, di ce si isal discutût? Al è un teme cjalt ancje pal Friûl: ise vignude fûr cualchi formule gnove?
Fin cumò la Lombardie e à pontât sul comedâ il belanç e la promozion des ecelencis. I ospedâi di ecelence a àn di jessi pôcs e acentrâts. Il pas sucessîf al à di jessi chel di une sanitât plui sociâl, cu la idee di «ospedâl in rêt»: si à di mantignî i presidis sul teritori. La idee e je di tancj presidis che a fasin riferiment al ospedâl di ecelence, li che si cure il câs plui grâf, e chei piçui cul pront socors o une, dôs specializazions parom. Chescj ca a àn di risolvi i câs de lôr specializazion o chei plui comuns, mandant i plui grâfs tal ospedâl grant di riferiment. Il probleme al è la comunicazion e la gjestion di une rêt cussì. Une formule sigure, dut câs, no je ancjemò saltade fûr.
Lui al jere dirigjent de Azion Catoliche nazionâl, il president Formigoni al è di Comunion e Liberazion, il tierç contindint pe Regjon Savino Pezzotta de Cisl. La Lombardie no je cussì laiche e ciniche come che si le descrîf, alore.
Cheste e je une vision superficiâl. La Lombardie, e massime Milan, e je viodude dome tant che capitâl de industrie, de mode, de comunicazion. Sot di cheste croste a esistin valôrs che a àn fat in mût di creâ chestis ecelencis, e la culture catoliche e à vude une gruesse part. Il catolicisim ambrosian, fin dai timps di Sant Ambrôs, al à cjalât ai contribûts esternis cence preclusions, pragmatic e simpri viert al futûr e al progrès. Une culture di base che e resist ancjemò in dì di vuê.
Te AC nazionâl, cemût si viodial il Friûl? Une tiere di predis «ribei» come chei di Glesie Furlane? Ce pensial de cuestion dal messâl par furlan, ancjemò fer a Rome?
Jo, fin cuant che e je durade, o lavi di piçul cu lis mês agnis ae messe par furlan te glesie de Subide, aes vot di buinore. Cuant che il gno cusin gjesuit al è stât ordenât, al à domandât di fâ la prime messe par furlan. Nô in Lombardie o vin il lezionari ambrosian che o soi braurôs, par fâ un esempli in cjamp liturgjic. La opinion corinte in Azion Catoliche, o pensi di podê dî che e je che chestis celebrazions a son positivis parcè che a rindin la comunion plui sostanziâl. Si cjale aes diferencis tant che a ricjecis, duncje no esist une vision sierade rispiet ancje aes lenghis di minorance. De cuistion dal messâl par furlan o sai, ma a jessi sincîr no sai lis motivazions che a impedissin di fâlu bon. Nol è che lis vôs a rivin fin in AC: si varès di domandâi aes Congregazions Vaticanis.
E de cuestion furlane dal pont di viste dal PD ce disial? Il PD furlan al samee evitâle, no disint nuie. La propueste de traduzion dal non tes lenghis regjonâls e je colade tal nuie: lui saressial dacuardi?
Par me no saressin problemis, anzit, ma bisugne viodi se une propueste – ancje juste – e sedi juste par un ciert moment. Se e puarte a divisions, massime in chest periodi, al è miôr posticipâle. O sin intun moment di costituzion democratiche dal PD, li che plui animis a stan dialogant e la pluralitât e je un percors lunc e delicât.
Ma no ise une cierte schizofrenie di bande di une aree culturâl che e fâs la Leç 482, ma dopo no le met in vore?
La enunciazion dai dirits, ma dopo il fâju bogns rapuartantsi cul teritori, al è un probleme par ducj. Dificil saltâ fûr di un ciert centralisim sort, che al è ancje chel dal politic che une volte elet nol rive plui a metisi in contant cu la int.
Fevelìn di media, stant che lui al è diretôr di Radio Marconi… In Lombardie, ma ancje in Friûl, si passarà in curt ae television digjitâl. Un cambiament epocâl: cemût si davuelzial e cualis prospetivis sono?
Dal pont di viste tecnic, cul digjitâl ogni television che je za concessionarie e varà a disposizion sîs canâi par ognidun che e veve. Chest parcè che la compression digjitâl e permet di vê un numar cussì cence interferencis tal stes spazi di emission di prime. La sfide e je cemût jemplâju cui contignûts, duncje lis ideis, e lis risorsis economichis par fâlu: za cumò in Lombardie lis televisions privadis no se passin ben par vie de crisi. Tancj canâi a puedin puartâ a une polverizazion de ufierte: cemût si movaraie la racuelte publicitarie?
Sigûr però si vierzaran tantis prospetivis. Tant par dî: Telefriuli e podarès dâ un canâl a Telenova de Lombardie che cussì e sarès presinte li, e Telenova i podarès dâ un canâl a Telefriuli che e pues fâ viodi TF ai furlans de Lombardie.
Un dai problemis cu la presince di tancj canâi al è chel de di visibilitât: za cumò e je une lote par rivâ a jessi un dai prins nûf canâi tal telecomant, figurìnsi dopo. Cul digjitâl, in automatic il gno prin canâl al pues jessi sul 14, ma il secont al è za il 63, e cussì vie simpri plui indaûr. Sigûr che dopo l’utent sal sisteme dulà che al vûl sul telecomant, ma cemût fâ par fâi cognossi un canâl? E calcolìn che ancje lis grandis emitentis a varan tancj canâi in plui, cun plui potenzialitât par fâju cognossi. Dal 2012 al rivarà ancje Sky in «clâr». Dut un fisc, in sumis…
Magari, par fâsi viodi rispiet aes televisions plui gruessis a nivel talian, al podarès funzionâ produsi contignûts une vore locâi, dal teritori…
Sigûr, a vê lis risorsis par fâlu, e podarès jessi une idee. Chi in Lombardie la Leghe e dîs simpri di fâ un canâl in dialet, ma no àn mai rivât a fâlu. E se no si rive, al vûl dî che no son i numars, secont me. Cun di plui che in Lombardie un varesot al fâs fature a capî un bergamasc, nol è come in Friûl che jo di Cormons o capìs un cjargnel parcè che o vignìn di une stesse çocje.
La radio cemût? Tal ultin rapuart su la comunicazion dal Censis, al risulte un câl de scolte di bande dai zovins…
La radio e resist e no mi somee in dificoltât. Tignìn cont che al è un media une vore «multiplateforme»: al è vie radio, ma si lu pues scoltâ ancje in internet (i coscj pe bande si stan sbassant), o impiant la television suntun canâl digjitâl, o discjamant un podcast («file» che al conten une trasmission, ndr). I zovins le scoltin di mancul, però a discjamin i podcast fasint une sorte di palinsest personâl, ma simpri daûr di un prodot che al ven de radio. In sumis, i numars a àn di jessi ancje interpretâts.
E internet? Lui al à ancje un blog (www.fabiopizzul.com).
Il blog lu ai vierzût pe campagne eletorâl, ma lu tignarai viert. Come operadôr de comunicazion mi à plasût une vore: une scuvierte. Intant, il scrivi il «post» al è un esercizi util, une produzion e une sintetizazion di ideis che o cjati impuartantone. Po dopo, il mieç al permet di comunicâ in direte ce che tu stâs fasint, e ancje il scambi cui letôrs al è impuartant, massime par un politic che dispès al patìs un ciert distac de int. Al covente ancje savê i parês di cui che no le pense come te. Cumò, cu la estremizazion de politiche in doi schiriaments si è creade une autoreferenzialitât simpri plui estreme.
O noti une assence di ocasions di vêr confront fra cui che le pense in maniere divierse: assence di confront e duncje dialic. E chest al è preocupant: no tu rivis plui a vêlu, e cul lâ dal timp no tu rivarâs a jessi plui bon di vêlu.
Tornant ae comunicazion in rêt: e dal pont di viste economic?
Par internet, in gjenerâl la sfide mi pâr chê dai micropaiaments. A son studis che a dimostrin che di front a ducj i articui di un gjornâl un a ‘nt lei dome une part. Se jo in internet, o cuntun letôr dal gjenar iPad o Kindle, o ai di front un struc dai articui e o pues comprâ impen di un gjornâl a 1,2 euros nome il toc che mi interesse a – metìn – 5 centesims, cheste e pues jessi une strade.
A proposit di gjornâi, ce pensial de situazion de cjarte stampade?
Il probleme al è che la int no lei plui. Dîs agns fa, cuant che o lavi in metropolitane, ducj a vevin un gjornâl in man, cumò chei a son une vore pôcs, e massime cuntun «free press» (gjornâl gratuit che si ten sù dome cu la publicitât) in man. Se chei a fossin une introduzion a un ûs dal cuotidian normâl e sarès une buine robe, ma no mi samee tant cussì. No crôt che si fasarà di mancul de cjarte, però bisugne ameti che e je chê plui in dificoltât. A son di tornâ a pensâ i contignûts e une integrazion fra i varis media. No si pues riproponi i contignûts de cjarte tâl e cuâl su internet e vicevierse. Al è come chei che a pensavin di riproponi la radio pe television o la television pe radio: ogni media al à lis sôs carateristichis di disfrutâ. Di front de sfide de rêt, la cjarte e à di fâlu miôr.
Dree Venier
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
“Tra la jarbe maronzine di rivài e agadòris / al è plen di violutis e pestelàcs. / Pomârs e zariesârs in floridure ‘e piturin la / campagne di ovate blancje e rose fra qualchi / pinelàde di vêrt dal formènt ben petenât. / Tal serèn, tendis blancjs sparnizzadis ‘e fâsin / vetrinis di monz e di mâr”.
Cussì e scomence la jentrade, poesie che e vierç cheste racuelte di un centenâr di pagjinis, inricjide di une presentazion di Domeni Zanier e di vot dissens di Mario Snaidero.
Poesie une vore musicâl chê di Franzolini, tant al è vêr che cualchidune des sôs composizions e je stade metude in musiche (e intal libri o cjatin ancje i spartîts): La spassizade e Une vilote di sere di Albino Perosa, Une vite di Donatella Cantarutti La cjantade dal borc Vilalte di Oreste Rosso.
Il libri si divît in dôs sezions.
La prime Aiar di paîs, e je plui lizere, e fâs pensâ un pôc a Pieri Çorut: contemplazion de nature, poesiis di ocasion (gnocis di aur, il milenari di Udin, ostariis preseadis), Nadâl, Carnevâl e v.i. Par chel che al inten la forme, il poete al à une preference pal viers otonari (no simpri perfet, pe veretât), che i da ae pagjine chel savôr di musiche cussì plasevul. E si siere cu la biele imagjin dal contadin che, impen de aghe sante, al tocje la man intal so sudôr.
La seconde part Peraule pelegrine e je plui intimistiche, e sgjave plui a fonts intai sintiments. La note dominante e somee chê de nostalgjie par un Friûl che nol è plui chel di une volte e ancje pai furlans che no son plui (Il rosâr di gno pari, Dome jê). E il libri si siere cuntune altre biele imagjin: une mieze cocule che e fâs fente di sei une nâf e che e va vie sul roiuts, soflade dal cûr content dal poete-frut.
Franzolini, inte sô vite lavorative, al è stât un tecnic di implants industriâi, no dal sigûr un leterât. Epûr al à savût coltivâ cheste passion pe poesie, pe culture, pe storie (intal 2015 al à dât fûr un libri su la vicende dai cosacs in Friûl).
Un biel esempli! ❚
✒ Laurin Zuan Nardin
SIMPRI BOGNS. Diego Franzolini, Gotis ta lidrîs, Udin, 1990............
“Tra la jarbe maronzine di rivài e agadòris / al è plen di violutis e pestelàcs. / Pomârs e zariesârs in floridure ‘e piturin la / campagne di ovate blancje e rose fra qualchi / pinelàde di vêrt dal formènt ben petenât. / Tal serèn, tendis blancjs sparnizzadis ‘e fâsin / vetrinis di monz e di mâr”.


text:
Cetancj gjambars no jerino une volte inte Cose e tai siei rius? Si movevin planc planchin te aghe nete e stralusinte, jenfri i claps e lis slavaris, e noaltris fruts si rivave a gafâju come nuie e a implenâ un zei di lidric tun marilamp. Ce bielece! Un ûf dongje, e la cene e jere pronte e soredut sauride.
◆ Po al rivà il bum economic, tirantsi daûr cetante chimiche par netâ i veris e lustrâ lis plancjis, e soredut par lavâ la massarie e i bleons. Cemût no doprâ Omo, un detersîf che ti dave “un bianco così bianco che più bianco non si può”? Cul risultât che in curt cudui, crots, pes e gjambars a son sparîts in chê aghe infetade.
◆ Ma podevino i gjambars sparî cussì, bot e sclop, cence lassâ une olme dal lôr passaç in chest mont? No dal sigûr. Tant plui che gjambars di flum e masanetis o cancars di mâr, crustacis cetant simii, ai son leâts a une simbologjie religjose impuartantone. Visìnsi ancje che chescj nemaluts a cjaminin in mût stramp, come dî che par lâ indenant a van… a cessecûl.
◆ Te basiliche di Aquilee, sul paviment in mosaic dal IV secul, si viôt un arbul cun sore un gjambar o cancar ros flame. Renato Jacumin, grant studiôs dal tratât gnostic clamât Pistis Sophia, nus à pandût che chest gjambar al rapresente la costelazion dal Cancar, dal moment che, tacant dal solstizi dal 23 di Jugn, il soreli, rivât al so massim di lûs, al scomence ben planchin a zirucâ viers il solstizi dai 23 di Dicembar, la dì plui curte e scure dal an. Ve alore che il gjambar al è une alusion a Crist Chronocrator (paron dal timp) che, cu la sô muart su la crôs, nus à salvâts ducj.
◆ Cun di plui i gjambars, tes pituris a fresc de Ete di Mieç, a comparissin dispès su lis taulis de Ultime Cene, dongje dal agnel eucaristic, sparniçâts ca e là jenfri pan e vin, plats, scudielis, tacis, carafis e curtìs (mai pirons, dal moment che lis cronichis a ripuartin che il prin piron – dal grêc peiro, impirâ – al rivà pe prime volte te casse nuviçâl di une principesse bizantine vignude a marît a Vignesie).
◆ Sul lôr simbolisim si à cetant discutût, ma forsit i gjambars a vuelin pandinus la prossime passion di nestri Signôr e la sô resurezion, dal moment che ancje i gjambars a son sogjets a une metamorfosi: di grîs e umii che a son di vîfs, a deventin ros flame e sflandorôs dopo cuets.
◆ Achì in Friûl, dôs a son lis Ultimis Cenis parecjadis cui gjambars: chê te glesie di Sant Andree a Grîs di Bicinins, e chê te glesie di Sant Grivôr a Cjistiel di Davian, piturade tal 1497 di Zuan Francesc di Tumieç. Une tierce e jere te gleseute di Sant Martin a Nert, che e fo fruçade, magari cussì no, dal tsunami dal Vaiont la gnot dai 9 di Otubar dal 1963.
◆ Se po o sês sul sagrât dal domo di Glemone, denant di chel bocon di Sant Cristoful di piere – fat tal 1327 dal mestri Giglio – biel che si prepare a passâ il flum, butait il voli dongje il pît diestri dal sant. O viodarês un biel gjambar cun tanaiis e antenutis, segn impuartanton di salvece, peât in maniere ideâl al non stes di Christophoros, ven a stâi chel che al puarte Crist fantulin a sachemule di là da la aghe.
◆ Se intant, a fuarce di torzeonâ par glesiis e di fevelâ di taulis parecjadis, di gjambars e di cenis us è vignude fam, fasêt ce che al à fat il biât Pinocchio che, saborât dai siei doi galups, al jentrà a mangjâ un bocon te ostarie dal “Gjambar ros”. Pal rest, se propit o volês viodi un gjambar, lait su internet. ❚
Cuant che i gjambars a polsavin sui arbuiGianni Colledani
Cetancj gjambars no jerino une volte inte Cose e tai siei rius? Si movevin planc planchin te aghe nete e stralusinte, jenfri i claps e lis slavaris, e noaltris fruts si rivave a gafâju come nuie e a implenâ un zei di lidric tun marilamp. Ce bielece! Un ûf dongje, e la cene e jere pronte e soredut sauride.


text:
PAR GALLIANO
Nus à lassâts di resint Galliano Zof, poete, studiôs e rercjadôr, insegnant e dirigjent di scuelis. O vulin memoreâlu in cheste maniere.
Si che duncje, in chest infogât Istât, tu sês lât vie, Galliano. Cumò mi è facil dî, cul poete, che tu jeris un rôl cussì grant, cussì bon. O volevi dîtal di cuant che ti vevi cognossût, ma nô o sin fats in chest mût: i sentiments par un pudôr atavic, no ju pandìn mai tai moments juscj. Però une robe o ai voie di dîti: lu pensavi di simpri, cuant che o leievi lis tôs poesiis, cuant che ti scoltavi, cuant che tu mi stavis daûr, come l’om savint al compagne il so arlêf.
In chescj ultins timps ti viodevi om dai nestris dîs, torzeonâ in altris monts lontans e cidins, a cirî une comunicazion cui spirts, lis animis, i oms in cjar e vues pleâts su la tiere masse basse, fontanis vivis, strafonts di sudôr.
Tu tornavis tai tiei dîs cun la memore plene di imagjinis, di fantasimis, di mîts, flabis e leiendis e di crodincis.
Tu mi contavis di chel mont che tu vevis esplorât, tes lungjononis telefonadis, tai incuintris che o vevin daspò cualchi manifestazion culturâl e te ombre dia arbui “pur grandi, pur buoni” dal zardin in face dal palaç dal vescul di Udin.
E jo, inalore, o imagjinavi impressionantis processions di muarts che a tornin culì, chi di nô, a domandâ la nestre aghe te gnot dai Sants; la viele discolce, plete, che e leve a cjapâ sù la tiere benedete e sacrade de ancone dedicade ae Madone, dulà che e veve preât, platâle te sachete dal grumâl e puartâle a cjase par tignî lontan lis disgraciis; i claps maledets ingrumâts te cassele de strie platade sol il so jet.
E i contadins o viodevi, i sotans, i colonos.
E jere une zornade di soreli e i ucei a cjantavin tes cjarandis.
La manute di un frute inocente e robà doi raps di ue e tu, par chê colpe, puar disgracjât sotan, tu ti cjataris, inviluçât te fumate di Sant Martin e jenfri i arbui crots, suntune strade, cence cjamps, cence cjase, parcè che i siôrs… a son siôrs e i puârs… a son puârs.
Graciis Galliano di dut chest e di alri inmò e ti promet, se Diu mi dâ la salût, che o fasarai ce che tu, cun vôs flevare e flape, tu mi âs domandât di fâ.
Guido Sut
LETARE............
PAR GALLIANO


text:
La Scozie e à dit di no, la Catalogne si è viodude imponi il stop de Cort costituzionâl spagnole. Pai referenda indipendentiscj nol tire aiar bon, e se nancje la “potente” Catalogne e pâr che e rivi a fâje, e somee impussibile la mission che si è proponût il Venit, e nancje di azardâ la ipotesi che il Friûl-VJ (che al à un cuart dai abitants dal Venit) al puedi pensâi. Ma, tant che zûc: e se il referendum “serenissim” al vignìs celebrât e al vincès il sì? Il Friûl-VJ al deventarès une sorte di “enclave” taliane cenglade di altris stâts europeans “indipendents”: un cuadri tant intrigon. E se ancje il Friûl al otignìs la sô autonomie reâl? Il Prodot interni sporc regjonâl a valôr corint dal 2012 – dât disponibil plui resint – al lenç i 36 miliarts di euros, par un Pil pro capite di plui o mancul 29.560 euros (dâts Istat pal 2013: Friûl-VJ 29.106, medie de Italie 25.728); dâts che, pal agravâsi de crisi economiche gjenerâl a àn patît un câl, tant che pal an in cors si stime un Prodot interni sporc regjonâl di 35,850 miliarts cirche e un Pil pro capite di plui o mancul 29 mil euros.
A chest fin, al va visât che su la base de leç sul Federalisim fiscâl aprovade cinc agns indaûr, il Stât al trasferìs al Friûl-VJ i 6/10 de Irpef paiade in regjon e des ritignudis ae font, i 4,5/10 de Irpeg (Ires), i 8/10 de Ivz, i 9/10 di pocjis altris impuestis (tabacs consumâts in Friûl-VJ – e o savìn ben trop che in chest câs la situazion e sedi dramatiche, cu la fuide di là dal confin pai acuiscj – e concessions idroeletrichis) e plui o mancul il 30% de jentrade des acisis par benzine e gasoli di autotrazion. Al è però vêr che il Stât al garantìs risorsis zontadis pes dibisugnis des spesis sanitariis.
Insume, se il Friûl-VJ al podès contâ su almancul une part di chês risorsis che a restin a Rome, di fonts par finanziâ invistiments e servizis a ‘nt saressin… Ancje parcè che il Friûl-VJ, regjon “export-oriented” o “export-led” cemût che si vûl definîle, al pues contâ suntun salt comerciâl che si è mantignût positîf ancje in chescj agns di crisi, tant di passâ di pôc i 5 miliarts, in gracie de diference tra esportazions par plui di 11,4 miliarts e importazions par 6,3.
E al confuarte pensâ che, di là dal agroalimentâr (in mût particolâr intal setôr vitivinicul), ancje intal compart des manifaturis – che in sens storic si espuartin in Paîs a economie indenant e duncje prodots a alte tecnologjie e valôr zontât – lis spietis dai imprenditôrs a restin positivis. Un dât che si sume a fatôrs impuartants tant che la spese pro capite in ricercje e disvilup (sinonim di voie di inovazion) che in Friûl-VJ e rive ai 430 euros (cuintri i 390 dai Nordest, ancje se tant distants dai 860 de Carinzie) e al tas di disocupazion che, cundut che la crisi e vedi petât dûr, si ateste ancjemò ator dal 7,1%, cuntun tas di ocupazion (15-64 agns) dal 64,3%.
Insume, i numars par fâ ben, ancje bessôi, a saressin. Cussì tant che lis dotazions infrastruturâls e logjistichis, di là des risorsis naturâls (che, cuntun meteo plui clement a pet di chel di cheste stagjon, a compuartaressin ancje une riprese pal turisim).
Fin chi, il zûc. Tornant invezit ae realtât, nol pues no fâ rifleti un saç curt di Giuseppe Ieraci, professôr associât dal Dipartiment di Siencis politichis e sociâls de Universitât di Triest, che sul numar 1 dal 2012 de riviste di studis juridics e politics “Istituzioni del federalismo” al sotlineave cemût che i pilastris de politiche fiscâl regjonâl a lessin indevant a jessi costituîts de finance “compartecipade” e dai trasferiments finanziaris dal Stât. Fin de sô nassite – al rilevave Ieraci – la classe politiche regjonâl e à vût miôr no doprâ il strument de jeve fiscâl in propri, fasint in mût che la autonomie finanziarie dal Friûl-VJ e restàs “no puartade insom”.
Secont Ieraci, “in ogni câs, lis prospetivis dal federalisim fiscâl a aparissin inciertis dal osservatori dal Friûl-VJ e chest in reson dal fat che la finance “compartecipade” bessole no baste a cuvierzi i coscj. Si fâs riferiment, in particolâr, ae contribuzion nete al fonts di solidarietât e perecuazion dal federalisim (370 milions di euros anuâi) che, intune fase di ralentament de cressite economiche e duncje dal Pil regjonâl, e poie su lis financis dal Friûl-VJ”. Une situazion “dificilmentri sostignibile intal medi lunc periodi. La opzion politiche e je tant secje, ma ancje tant cjare: cressi la tassazion, agjint infin ancje su la jeve finanziarie proprie; o taiâ lis spesis regjonâls, magari in prime batude cun misuris “popolârs”, ven a stâi ridusint i coscj de politiche. Ma cence fal, in curt o tart, intervignint su lis spesis regjonâls e duncje sui servizis. Cussì – al conclût Ieraci – la istituzion dal federalisim fiscâl e sburtarès la politiche a lâ daûr stradis ineditis e evitadis in maniere caute intai decenis passâts: tassâ i citadins par ce che a àn e che prime al jere garantît in sostance dal Stât; passâ di politichis distributivis finalizadis a gjestî consens imediât, a politichis redistributivis e di disvilup par garantî la sostignibilitât dal gnûf sisteme”. E il zûc al è finît. ❚
Linux
Se la indipendence e devente un valor in plui pe economie............
La Scozie e à dit di no, la Catalogne si è viodude imponi il stop de Cort costituzionâl spagnole. Pai referenda indipendentiscj nol tire aiar bon, e se nancje la “potente” Catalogne e pâr che e rivi a fâje, e somee impussibile la mission che si è proponût il Venit, e nancje di azardâ la ipotesi che il Friûl-VJ (che al à un cuart dai abitants dal Venit) al puedi pensâi. Ma, tant che zûc: e se il referendum “serenissim” al vignìs celebrât e al vincès il sì? Il Friûl-VJ al deventarès une sorte di “enclave” taliane cenglade di altris stâts europeans “indipendents”: un cuadri tant intrigon. E se ancje il Friûl al otignìs la sô autonomie reâl? Il Prodot interni sporc regjonâl a valôr corint dal 2012 – dât disponibil plui resint – al lenç i 36 miliarts di euros, par un Pil pro capite di plui o mancul 29.560 euros (dâts Istat pal 2013: Friûl-VJ 29.106, medie de Italie 25.728); dâts che, pal agravâsi de crisi economiche gjenerâl a àn patît un câl, tant che pal an in cors si stime un Prodot interni sporc regjonâl di 35,850 miliarts cirche e un Pil pro capite di plui o mancul 29 mil euros.


text:
A la vôs «mistîr», su la cjarte di identitât, lui al à scrit: docent di scuele elementâr. Ma a viodilu si capìs subit che al è alc che nol cuadre. Un zei di riçots sgjavelâts sul cjâf, une maiute cuntune muse strane piturade parsore e doi voi che a platin tantis robis. Insome, si sint che al à sanc di artist. Ancje se lui al à miôr definîsi plui semplicementri «un che al fâs cjançons».
Lino Straulino al à 48 agns, al è cjargnel, di Sudri. Al è stât tal mieç des monts fin a pôc timp fa, cumò al è deventât citadin. Di doi agns in ca al vîf a Udin, ancje se al è simpri sù e jù, o par lâ a cjatâ i vecjos che a son restâts in paîs, o par lâ a insegnâ, o par lâ a sunâ. Pôc timp indaûr, ai 31 di Otubar, al è lât fin in Olande: al jere l’unic finalist talian dal «Liet international Leeuwarden», il plui impuartant festival european pes minorancis linguistichis. Di fat al è stât il vincidôr di «Suns», il concors inmaneât de Arlef a Udin, il Setembar passât, che al à viodût sul palc dal Palamostre vot cjantants di dute Italie.
Lino Straulino, non di art?
No, no. Gno nono, il pari di mê mari, si clamave Lino. Al jere di Mortean. Gno pari, cjargnel, al è un Straulino. Nancje fâlu a pueste, al è vignût fûr un non cussì, che al fâs rime. Mi à puartât furtune te vite, ma cuant che o jeri frut…cetant che mi àn cjolt ator! Mi cjantavin: «Lino-Lino-è-nato-un-bel-bambino». Jo, che o soi un pôc permalôs, mi rabiavi tant.
Cemût ise tacade la tô passion pe musiche?
Di piçul mi plaseve plui piturâ, o soi simpri stât un apassionât di fumuts. E o scoltavi la radio, chel sì. Come ducj mi emozionavi cuant che o sintivi alc che mi plaseve ma no varès mai pensât di fâ part dal mont de musiche fin cuant che no ai tacât a cjapâ cualchi lezion di piano.
Trops agns vevistu?
13 o 14. Ma al costave masse, e i miei no podevin permetisi un pianoforte; alore mi soi butât su la ghitare. La prime che o ai cjapade in man e jere chê di gno barbe Milio, che al faseve il contadin. Di ce che mi conte mê mari, e je passade di man in man: nevôts, fradis, cusins. Dopo, gno pari mi à comprade une gnove.
Ce sunavistu?
O ai tacât a cjapâ lezions ma si sa che i mestris a insegnin musiche classiche. In chei agns al leve il folk, il blues, la acustiche. E alore o provavi bessôl, a cjase, o cui amîs. O ai fat part di gruputs: al jere biel stâ insieme, sunâ, sperimentâ.
Sì, ma Lino Straulino «che al fâs cjançons» cuant isal nassût?
Tai prins agns ’90. Za tal ’83 o vevi fate une cassete ma i lavôrs plui impuartants a son vignûts fûr dopo.
Tu sês un cjantautôr, alore gjavinus une curiositât: si componie prime la musiche o si scrivie prime il test?
Jo mi riten plui un musicist, duncje la musiche. Ma disìn che no je une regole, al dipent de ispirazion, dal moment. Jo o soi istintîf: se mi svei a buinore cun alc tal cjâf, o compon e o scrîf ancje tocs biei. O pensi che la cjançon e sedi la formule poetiche perfete che e unìs peraule e melodie.
Alore, podìno dî che tu sês un poete?
No. Un che al fâs cjançons. Cualchidune e je poesie, cualchi altre par nuie. Ma secont me i poetis si scuvierzin tai agns, cuant che a son biei che muarts. Però o pues dî che dutis chês robis chi a àn bisugne dal moment just. Jo, par esempli, o soi plui ispirât tai moments di tristece, chei plui grîs. Parcè che a son chês situazions li che ti fasin pensâ, rifleti.
Cumò Lino al è «in feriis», parcè che nus à contât di sei inamorât. Al è un tabaiot ma no sin rivâts a savê di plui su la morose: in chest al è furlan, riservât. Però al à ametût: «Cuant che si sta ben si gjolt la vite, no si sta li a fâsi problemis». E duncje a scrivi cjançons, o zontìn nô.
Come che o disevin al fâs il mestri, al insegne tal istitût comprensîf di Paluce, che al cjape dentri cinc scuelis. Al è di rûl dal 1986, e lis à passadis dutis: al è stât mestri unic, al fat di cont, spiegât l’abecè. Cumò la sô materie e je la musiche. Al à a ce fâ cui fruts di tierce e di cuinte elementâr, ur insegne a lei lis notis, a cjantâ. «No lis robis che si sintin cumò – nus à contât – ma chês plui diviersis. Chest an o ponti tant sul jazz».
In ce lenghe insegnistu?
Ah, un misturot di talian, furlan e inglês.
I fruts a son sveâts, a capissin dut.
Tu âs simpri cjantât in marilenghe. Parcè?
Il furlan al è vêr, e alore mi samee di esprimi concets plui credibii. Dî «ti voglio bene» e dî «ti vûl ben» a son dôs robis dal dut diviersis. La seconde e je plui reâl.
Ce pensistu dal furlan te musiche ma ancje te art, in gjenerâl?
Jo o ai passât dutis lis stagjons, chê dulà che il furlan nol jere considerât nuie e alore bisugnave concuistâ i zovins, chê di cuant che al jere libar, e chê daspò la leç di tutele. Cumò la lenghe e je regolamentade e dispès e cjape conotazions politichis. Se o cjanti par furlan mi sint a dî che o soi leghist. La marilenghe e je une risorse, un mût di esprimisi e no une ideologjie politiche.
Lino, par finî, sêstu in vore cun alc?
Sì, o ai di lâ propit cumò in studi. Ae fin dal an al ven fûr un cd live cun 12 cjançons, chês che mi plasin di plui. Un progjet che o puarti indenant cun Valter Colle di «La nota records». No ai ancjemò pensât al titul però.
Cualis sono lis tôs cjançons plui impuartantis?
«Doman», che e je chê che o ai puartât al festival olandês. E «Steles tramontanes». La prime e conte de vite, une sorte di rindicont. Chê altre e je leade ae Cjargne, ae mê tiere. Cumò che al tache a vignî frêt e scûr adore, tu viodis la sagume des monts che a separin il to mont di chel che al è di là. Lis stelis che a stan li parsore a àn la fortune di viodi di dutis dôs lis bandis.
Valentina Pagani
SPECIÂL – Sanc di artist............
A la vôs «mistîr», su la cjarte di identitât, lui al à scrit: docent di scuele elementâr. Ma a viodilu si capìs subit che al è alc che nol cuadre. Un zei di riçots sgjavelâts sul cjâf, une maiute cuntune muse strane piturade parsore e doi voi che a platin tantis robis. Insome, si sint che al à sanc di artist. Ancje se lui al à miôr definîsi plui semplicementri «un che al fâs cjançons».


text:
Al è rivât il lôr moment!
Ai 26 di Setembar, zornade europeane des lenghis, cor in edicule e domande di lôr: i Gnognosaurs a tornin cuntun gnûf libri “The Best(iis) – lis miôr storiis“, publicât da La Patrie dal Friûl e in alegât cul Messaggero Veneto in dutis lis ediculis dal Friûl.
A àn compagnât dut l’Istât furlan cu lis lôr aventuris cuotidianis (frache chi): no stâ a pierdi la ocasion di puartâju a cjase cuntune gnove edizion plene di colôrs, simpatie, aventuris e la prefazion firmade di Manuele Fior, vincidôr dal Fauve d’Or, il premi plui prestigjôs in Europe pai fumuts!
Vuelistu un consei? Domande al to edicolant “The Best(iis) lis miôr storiis dai Gnognosaurs” e prenotilu daurman par no restâ cence!
E je une edizion La Patrie dal Friûl, distribuide cul Messaggero Veneto e sostignude de Agjenzie Regjonâl pe lenghe furlane.
GNOGNOgnove: The Best(iis) lis miôr storiis dai Gnognosaurs in edicule cul Messaggero Veneto............
Al è rivât il lôr moment!


text:
A mancjavin pocs dîs a Nadâl e i centris comerciâi a jerin plens di int cjapade a fâ i ultins acuiscj.
Agnul al jere lât daûr di sô mari a cjace dal regâl dal ultin moment e cumò al jere strac e nol viodeve ore di tornâ cjase. Al jere dome che al cjalave l’orloi, fintremai che no i à colât il voli su lis puartis viertis di un assensôr che al veve in bande un cartel cu la scrite “FÛR DI SERVIZI”.
Agnul al è lât dongje incuriosît des lûs, al è jentrât e… lis puartis si son sieradis a colp e l’assensôr al à tacât a lâ sù, 1 – 2 – 3 … 10 – 11 … 25, al someave che al rivàs dret tal cîl e po, di bot e sclop si è fermât. Sul display e je comparide la scrite “An 2118, dismontait par plasê”. Agnul al è dismontât pensant a un scherç ma si è cjatât intun altri mont… no, il mont al jere simpri chel, ancje se al jere dut diferent.
I è vignût dongje un om e i à dit: «Mandi, jo o soi il Grant Mestri Fail432 e tu? Di cuâl an rivistu chenti?»
«O soi Agnul e o soi dome un piçul scuelâr – che nol va nancje tant ben a scuele – e o rivi dal 2009… ma soio pardabon intal futûr? Propit come tal film Back to the future?»
«Sigûr, al è dut vêr, o vin fats un grum di pas indenant: fâs cont che par distrigâ la cuistion dal spazi o vivìn cumò in celutis, si capìs, cun dutis lis comoditâts; sâstu… o vin copiât des âfs… Il Grant Computer si coleghe dret cul nestri cerviel a mieç di un microchip par rinfrescjânus la memorie cence mai fermâ. Pense, o vin ancje inventâts vistîts che a lavorin come i cuadris solârs, a ingrumin energjie e nus scjaldin, in sumis o vin fats une vore di pas indenant» al à dit Fail432. Agnul al à spalancât i voi pe maravee e al à dit: «Ce ideis super inteligjentis, Grant Mestri! Cuissà mai ce che o varês inventât pal Nadâl!»
Fail432 i à rispuindût: «Propit nie, il Nadâl al è stât scancelât timp indaûr de memorie dal Grant Computer che al guvierne il mont». A Agnul i è mancjât il flât: «Ce idee super stupide. O sês ducj tant grancj te storie ma o vês fate une robe tant… tant… no mi vegnin nancje lis peraulis. No mi pâr che chest al sedi un pas indenant!»
Fail432, avilît, i à dit: «Ma sì, i miei antenâts a àn tramandadis storiis une vore bielis sul Nadâl, l’arbul dut furnît, Santaklaus cu la sô slite, e ancje chê bielonone… di chel frutut… cemût si clamavial?… ah, sì, Jesù, chel nassût intune gnot frede.» Une lagrime e je vignude jù pe muse dal om. Agnul lu à strenzût e al à dit: «No sta vaî, sù mo, e sarà ben une soluzion!»
Su la muse di Fail432 si è impiade une sperance: «Tu âs di judâmi, o vin di tornâ a formatâ il disc dûr dal Grant Computer, se o rivìn a tornâ a meti drenti il Nadâl inte memorie, ducj a podaran capî il so valôr e ce che a stan pierdint!» Agnul al à decidût di judâ il so gnûf amì e a son lâts ducj i doi te sale dai comants dal Grant Computer.
«Bisugne meti drenti i codiçs juscj, o vin pôc timp, dopo il sisteme al larà in bloc e al sarà masse tart, judimi Agnul, dimi cualchi simbul che al puedi figurâ il Nadâl». Agnul al jere confusionât e spaurît, cuntune vôs trimuline i à dit: «Prove a meti drenti arbul di Nadâl, Santaklaus, regâi, paneton…»
Il Grant Mestri al à scrite la secuence, ma sul visôr nol è vignût fûr nie. «No ju cjape, damint di altris, pense ben, no nus reste tant timp…»
A Agnul si son iluminâts i voi: «Prove cun famee, pâs, sperance, calôr, amôr e ancjemò amôr, jemple dute la rie cu la peraule amôr, parcè che il simbul dal Nadâl, il significât plui alt, il messaç… al pues sedi dome chest» i à dit Agnul.
Il Grant Mestri al à scrite la gnove secuence e une lûs maraveose e à iluminât il visôr, e je comparide une stele, une stele di Nadâl. Fail432 al vaìve di tant content, al à fracât il tast ENTER e il messaç si è spandût intun milesim di secont in dut il mont, dopo al à strenzût Agnul a se e i à dit: «Graciis, Grant frut, tu nus âs salvâts! Ti nomeni Grant Mestri par cheste tô mission, se tu vûs restâ chi, tu varâs une celute speciâl»
Agnul al à fate bocje di ridi e i à dit: «Ti ai dât dome un simbul, une password pal to computer, cumò ti tocje a ti di jemplâ di amôr chest mont, al è un compit dificil, ma… tu sês un Grant Mestri e tu fasarâs tancj pas indenant, chel chi al è dome il prin. Cumò o scuen lâ, mi spiete la mê famee e… il gno Nadâl, là jù tal passât. Mandi Grant Mestri, viôt di tignîlu cont, il Nadâl». Si son saludâts cun afiet e Agnul al è jentrât tal assensôr par lâ jù tal 2009.
Sô mari lu steve cirint e a pene che lu à brincât i à dit: «Ma dulà jeristu lât a finîle? Ti ai cirût par dut, tu sâs che no tu âs di slontanâti, no viodistu trope int che e je?»
Agnul i à rispuindût: «Mame, o jeri in mission, o ai salvât il Nadâl tal futûr.» Sô mari lu à cjalât, e je deventade serie e i à dit: «Tropis voltis ti aio dit che no mi plâs che tu zuis cun chei videogames? Pitost, âstu scomençât a fâ i compits? No tu volarâs mighe rivâ ae Befane cun dut di fâ?»
Dedicât a ducj i grancj mestris di amôr, cressûts e inmò di cressi.
di Andrea Giarduz
Voltade par furlan di Gianfranco Pellegrini
#95


text:
Pierino Pierone al jere un frut e come ducj i fruts al lave a scuele. Su la strade par rivâ a scuele al jere un arbul di piruçs e Pierino par solit si rimpinave sul arbul par cjapâ chei piruçs.
Ma une dì e passe par li la Strie Bistrie che e domande a Pierino di dâi un piruç.
Pierino però, che nol jere gnogno, al capìs che la strie e voleve mangjâlu e i dîs di no.
Ma la strie e torne a domandâi di dâi un piruç.
Alore il frut al slungje une man e … subit la strie lu cjape e lu met tal sac par puartâlu a cjase e mangjâlu.
Intant che e cjaminave, a la strie i scjampe di fâ la ‘sisin, e cussì e poie il sac par tiere e si tapone daûr di une cise.
Pierino alore cui siei dintuts al rosee la cuarde che e ten peât il sac e al scjampe. Dentri tal sac al met une piere. La strie e cjape sù il sac e si invie viers cjase pensant: - Orpo, ce tant che al pese Pierino!
E cuant che e rive a cjase e dîs a sô fie di impiâ il fûc e di meti sù un cjalderon par cuei Pierino Pierone.
Ma cuant che a vierzin il sac e la strie e viôt la piere, si rabie come une mate e e torne indaûr a cirî Pierino
Il frut intant, invezit di lâ a scuele, al jere tornât sul arbul. Rivade là, la strie e cjape di gnûf Pierino e lu met tal sac.
Ma intant che e cjaminave i scjampe di fâ la pupù e a scuen tornâ daûr de cise. Ma cheste volte e veve leât miôr il sac e Pierino nol rivave a scjampâ.
Cussì si met a fâ il viers da la cuaie. Un cjaçadôr che al passave di li al sint chel rumôr e, cjatât il sac, lu vierç. Pierino Pierone al pree il cjaçadôr di meti dentri tal sac il so cjan, e cussì a fasin.
Cuant che la strie e rive a cjase, e dîs a sô fie di preparâ il cjalderon par cuei il frut. Ma cuant che a vierzin il sac a viodin il cjan che subite al muart Margarite te gjambe e al mangje dutis lis gjalinis de strie.
La strie, rabiose come se e ves un diaul par cjaveli, si met une piruche rosse e e torne a cirî Pierino, e tant e fâs che e rive a cjapâlu par la tierce volte.
E cheste volte, cuant che e rive a cjase, i dîs a sô fie di lassâ Pierino tal sac, che lu mangjaran il dì dopo. Tal doman di buinore la fie de strie e cjape Pierino Pierone e i domande di meti il cjâf sul taulîr par taiâjal.
Pierino svelt al fâs fente di no capî e al domande a Margarite se e pues fâi viodi cemût che al à di fâ e Margarite, che e jere un pôc stupidute, i fâs viodi e Pierino a colp i taie il cjâf ...
... po e fâs une scjale cu lis pignatis e al monte sù sul armâr.
Cuant che la strie e torne a cjase, i ven un colp viodint sô fie cul cjâf taiât e par cjapâ Pierino e fâs ancje jê une scjale di pignatis ma e cole juste dentri dal fûc ...
... e si bruse dute.


text:
Inte pergamene che e puarte la date dal 762, là che i trê princips langobarts Erfo, Anto e Marc a fondarin la badie di Siest sul flum Reghine e chê altre di Salt di Paulêt, “in ripa que vocatur Salto”, dilunc dal riul de Tor vie pe strade antighe che e puartave di Aquilee viers Cividât, e ven citade la figure di Piltrude, clamade di chei trê “domina et genitrix nostra”. Duncje si trate de mari dai fondadôrs. Leint cun grande atenzion ce che al è stât scrit in chest document di fondazion antigon si rive a savê che la nobile siore langobarde e sarès stade clamade a dedicâ ce che i restave di vivi ae preiere e ae contemplazion dal misteri di Diu, intal cidin dal cûr e intal cidinôr de anime, propit in chel rinovât munistîr di Salt, tal cûr di un bosc (“saltus”, par latin), cu la funzion impuartante di mari badesse, che e varès vût il compit di direzi la comunitât di dutis chês altris feminis, “virgines sapientes”, che le varessin compagnade in cheste sielte di vite radicâl.
In veretât, o savìn pôc sul so cont, e nus displâs cetant che dute la glorie e la impuartance e sedi stade consegnade, come che dispès al sucedeve e magari cussì no al sucêt ore presint, ai trê mascjos de famee, i fîs, che si son cussì vuadagnade la celebritât e l’onôr di une citazion dai libris di storie. Cualchi informazion e ven pandude in tancj manuscrits sparniçâts jenfri archivis e bibliotechis de Patrie, duncje no dome in Friûl, ma ancje in Carinzie, in Istrie e in Slovenie. No tant: a pene cualchi fruçon di tirâ dongje cun prudence e atenzion.
Stant ae tradizion tramandade dai erudîts dal ‘700, Piltrude e fo une principesse langobarde braurose, deventade cussì tant impuartante pe sapience e pe santitât de sô vite che e volè fondâ ancje un altri e plui famôs munistîr feminin, ven a stâi chel di Sante Marie in Val, a Cividât. Si tratave di une usance antighe, che cuant che e nasseve une gnove comunitât monastiche lis muiniis a scuamavin – propit come che a fasin lis âfs – lant daûr al insegnament de lôr “regjine”. Il bôç al vignive dispès paragonât ae vite di un munistîr, là che ognidun al fâs il so pal ben di chei altris, produsint la mîl, chê pitance sacrâl umile e buine, nassude de rosade tal cûr des rosis, segnâl di castitât e di lusôr, chel stes che inte Glesie al balave su la ponte des cjandelis, fatis ancje lôr cu la cere des âfs. Lis muiniis, in chest scuamâ, si puartavin daûr une dote di bielece, savietât e fede: pergamenis e manuscrits, relicuiis, ogjets preziôs pal rituâl de liturgjie, tant che crôs, coronis, statuis di sants, sedi di materiâi preziôs che di len, e tavaiis ricamadis di lin e di lane par cuvierzi l’altâr dal Signôr intal timp de messe. In chê ocasion, però, a forin dome che i vues di Piltrude a jessi trasferîts a Cividât, parcè che considerâts ogjet di preiere e di grande devozion. Une pratiche culturâl che intai secui e deventarà un segnâl sigûr di grande pietât popolâr, che si insiorarà intal imagjinari coletîf dal popul furlan di une sugjestion potente e ricognossude in ducj i cjantons de Europe de Ete di Mieç, là che il non di Piltrude al vignive sunsurât dongje di chel dai sants intes litaniis, e ancje scrit in sieradure des cjartis dai omeliaris e dai antifonaris, a ricuart di une femine che e fo esempli clarissim di virtût e di prudence.
Si pensave che inte cripte de glesie dal munistîr di Sante Marie in Val e fos platade propit la tombe di cheste “domina” sante e potente, tirade sù cui claps e cu lis pieris che a vignivin dai lûcs sants plui famôs de Cristianitât. La badesse Ghite dai Torians le varès plui tart fate puartâ, intal secul XIV, sot lis voltis dal presbiteri dal oratori de Badie di Cividât, intal lûc che in dì di vuê al è miôr cognossût tant che il Templut dai Langobarts, une maravee invidiade di dut il mont al nestri Friûl, piere preziose incalmade intal clap che al cjale il Nadison. Par cualchidun, lis statuis che a formin lis colonutis di cheste maravee architetoniche a varessin la muse di Piltrude: nus cjalin ancjemò vuê ispirant un sens di grande pietât miscliçade a di une umiltât che e trasforme la lôr piere blancje intune preiere, une poesie delicade e vigorose. La storie nus conte che propit Piltrude e vuadagnà a bon pro de sô badie un pascul vert intes monts de Cjargne, là che lis pioris a varessin regalât lat e lane pai plui puars di Cividât. Si trate dal “Prât das Dumblas”: Pradumbli, in dì di vuê. Il prât des feminis. Un non che al vâl plui che no une firme! ❚
Agnul Floramo


text:
La Patrie dal Friûl e je presint ancje su Facebook cuntune sô pagjine, rivade aromai a cuasi 6.000 di lôr che le seguissin. Un imprest par difondi il gjornâl, ma ancje par incuintrâ e dialogâ cui letôrs e cui furlans che a balinin pal social network. E cussì, al capite di cjatâ cualchi realtât interessante…
✽✽✽
5.000 e passe adesions (i “mi piace”) intal moment che o scrivìn e che duncje a saran za aumentâts: “Amici della Carnia fanpage” e je une pagjine Facebook cun tantis fotos e notiziis che a vegnin de nestre mont. Anìn a viodi cui che le à metude sù…
Mandi, Amici della Carnia! Cui aministrial la pagjine e cemût ise nassude la idee?
Jo mi clami Francesco Bellina e mi judin a fâle doi amîs. La idee di creâ la pagjine e je nassude dal gno amôr pe mê tiere e – pensant a trop che e je biele la Cjargne e a tropis tradizions che e conserve e e trasmet di gjenerazion in gjenerazion – mi sarès plasût fâle cognossi a plui int pussibil… E cussì e je nassude Amici della Carnia.
––
Cuâl isal il spirt de pagjine?
Fintremai de sô creazion, la pagjine e je nassude “no politiche” e no “cun finalitâts di vuadagn”, no je stade metude sù par protestâ o par ofindi. La sô uniche smire e je chê di fâ cognossi la Cjargne e di tignî dongje la sô int e ducj i siei amiradôrs.
––
Cemût decidêso e tiraiso dongje i contignûts de pagjine?
La plui part a son fotos dai responsabii de pagjine, ma nus rivin une sdrume di amîs de pagjine che a vuelin condividilis cun nô e fâlis viodi a ducj. Ogni tant o metìn ancje cualchi post sul significât di une peraule o di un mût di dî.
––
Cuâi sono i contignûts che a àn plui sucès?
Cence dubi, a son lis fotos di moments di vite di tancj agns fa: se a son fotos in blanc e neri a plasin une vore. Altris fotos che a plasin tant a son chês dai lavôrs e de vite de mont, o miôr de vite in malghe, par esempli il tai de jerbe a man, cul falcet. In sumis, dut chel che al è sempliç e naturâl (jo o dîs ce che al è gjenuin).
––
Mi contistu di une robe che e à vût sucès e no si spietavis?
Timp fa o vin fat un post sul significât de peraule “Mandi”: tancj di nô di sigûr a san che al significarès “tes mans di Diu” o “Va cun Diu”, e chel post al à vût un sucès pardabon inspietât; tancj i “mi piace” e tantons i coments de int che e à preseât e nus à augurât un Mandi sincîr e di cûr.
––
La partecipazion de int e pant un grant amôr pe Cjargne, che invezit e somee trascurade des istituzions: ce idee ti sêstu fat de situazion? Di ce aie bisugne la mont, in plui che des pagjinis Facebook?
Personalmentri, o stimi che la Cjargne e vedi pierdût chel atrat e chês sinergjiis che si vevin tancj agns indaûr. Chest par vie di istituzions e politichis (locâls e comunitariis) che a àn valorizât dome lis ativitâts produtivis dal setôr secondari e terziari, cence tignî di cont la agriculture e l’arlevament, che al jere il cûr di une realtât di mont che al mantignive vîf il teritori. Un grant jutori al podarès derivâ dal miorament des stradis, dal recupar des placis che in tancj paîs a son bandonadis, dal aument dai servizis indispensabii aes personis, distribuîts ben in ogni paisut. Cun di plui, tante publicitât su lis fiestis, sagris, cussì a la int i ven gole di vignî in Cjargne.
––
O doprais pôc il cjargnel tai vuestris “status”, parcè?
O scrivìn scuasit dut par talian parcè che tante int che nus seguìs no je cjargnele ni furlane, ma par motîfs varis e je passade in Cjargne e si è inamorade di cheste tiere, ma no sa il cjargnel.
––
Secont te Facebook e i social puedino judâ lis piçulis lenghis?
Sì: tai ultins timps lis gnovis gjenerazions a passin cetant timp sui “social” e duncje al è un potent mieç di informazion e di difusion di notiziis e di contignûts. Mi auguri che a vadin indevant a nassi tantis altris pagjinis che a tratin di lenghis, dialets e realtâts locâls di ogni teritori. ❚
Dree Venier
MUSIS DI… FACEBOOK. Une Cjargne cun tancj amîs............
La Patrie dal Friûl e je presint ancje su Facebook cuntune sô pagjine, rivade aromai a cuasi 6.000 di lôr che le seguissin. Un imprest par difondi il gjornâl, ma ancje par incuintrâ e dialogâ cui letôrs e cui furlans che a balinin pal social network. E cussì, al capite di cjatâ cualchi realtât interessante…


text:
ULTIME ORE: Intant che o jerin in stampe e je rivade la notizie de elezion dal gnûf President di Ente Friuli nel Mondo, Piero Pittaro 76 agns, imprenditôr vitivinicul che al cjape il puest di Giorgio Santuz.
Gerussi, cuâi nestris emigrants isal stât a cjatâ tai ultins mês?
O soi stât sedi in Argjentine là che si faseve fieste pai 100 agns di Sant Durì (Colonia Vicente Agüero, ndr), un paisut che un secul indaûr si è distacât di Colonia Caroya. In Australie invezit a vevin inmaneât l’incuintri di ducj i Fogolârs di là vie. Duncje l’Ente Friuli nel Mondo al è stât invidât in chestis dôs ocasions impuartantonis.
Parcè chescj viaçs?
Cuant che o soi jentrât tal Ente Friuli nel Mondo o ai volût scomençâ a cognossi daurman la realtât dai Fogolârs Furlans sparniçâts in Italie, in Europe e tal mont in gjenerâl, par vê une testemoneance direte e scoltâ lis richiestis par po dopo pensâ a progjets condividûts.
Cualis lis sôs impressions?
O ai vût mût di vê contat cu lis gnovis gjenerazions e o ai viodût un interès pal Friûl. In Argjentine si è aromai ae cuarte gjenerazion che e domande adun cu la tierce di discuvierzi il Friûl di vuê, no si contentin plui di ce che ur contin i nonos e i gjenitôrs. Chescj zovins a vuelin cognossi la realtât economiche, il disvilup, il paisaç, lis gnovis tindincis de culture furlane. A cheste richieste o vin di rispuindi.
Cuâi i problemis in chescj Fogolârs?
E je une ricercje di passâ il testemoni des presidencis dai Fogolârs. La plui part di chei che ju vuidin a àn aromai fat la lôr strade e cumò a volaressin cedi il pas a fuarcis zovinis. In tancj a son daûr a cirî il ricambi gjenerazionâl, lu ai viodût propit cui miei voi a Buenos Aires. Un altri probleme al è chel de gjestion des sedis. Cun di fat se in Canada e in Australie, par condizions economichis plui buinis, a rivin a frontâ lis spesis e a sfrutâ i spazis di chestis struturis, par esempli cu la realizazion di ristorants e di salis di zûc dentri tai locâi, in Argjentine la situazion e je plui grivie. Po dopo une altre robe che mi à impressionât e jê che che in Argjentine e àn une imagjine di nô e dal Friûl che e je vecje. Tes cjartis gjeografichis che a àn là vie de nestre Regjon no son segnadis nancje lis autostradis! Duncje a Buenos Aires, ma po dopo ancje in Australie o ai cjapât sù la richieste di realizâ videos e documentaris, che a mostrin e a fevelin de realtât di ca.
Ce vêso intenzion di fâ tal concret par lâ incuintri a chestis esigjencis?
Poiâ simpri di plui la pussibilitât che chescj zovins a vegnin ca di nô par 15-20 dîs, chest mal àn domandât sedi in Argjentine che in Australie. E je stade la richieste che l’Ente Friuli nel Mondo si fâsi promotôr di chestis iniziativis, in plui di chês che za a son cu la Universitât dal Friûl e cul Istitût Paolo Diacono. Ma jo o soi daûr a pensâ ancje a scambis jenfri personis di Fogolârs difarents, che a vivin in puescj difarents. In chest câs o pensi che prime si vedi di prontâ un percors di preparazion al viaç in tiere furlane. Ma parcè no pensâ a un de Australie che al va ospit a cjase di un furlan in Argjentine e po dopo il contrari? O crôt che al judarès il dialic jenfri i Fogolârs stes e jenfri i furlans che a son plui tal forest che in Friûl. O sin 6 milions in dut e visìnsi che 5 milions di lôr no vivin chenti.
Ce interès isal pe nestre lenghe di bande des personis che a vivin tal forest?
In Argjentine ce che mi à maraveât al è stât cjatâ, te sede di Buenos Aires, dôs classis li che ta une si insegnave il talian e ta chê altre il furlan. Po ben la lezion furlane e jere chê cun plui arlêfs. Pardut mi àn domandât di inmaneâ cors di furlan. Al è stât un fren di bande de gjenerazion di mieç, che e veve blocât l’ûs de marilenghe, cumò però a àn gole di tornâ a cjapâ contat e di imparâle, sì che duncje ancje di bande dai zovins che a son sburtâts di une cierte curiositât. Un jutori in cheste direzion al è dal sigûr vignût cul cors curât dal mestri Fausto Zoff, in linie sul nestri sît internet (www.friulinelmondo.com).
Cuâl progjet i plasaressial che al vignìs fat in curt?
O volarès che si creassin redazions internazionâls pal nestri periodic, in maniere che lis pagjinis a vegni curadis tal forest, doprant la lenghe che si vûl, par che chestis realtâts a vedin une vôs e si cognossin jenfri di lôr. Po dopo o pensi a un gjornâl plui dinamic e viert che al vedi dentri ancje propuestis di scambi e di incuintris jenfri cui che magari al met a disposizion la sô cjase par ospitâ cualchidun. O vin di judâ i «furlans forescj» a cognossisi jenfri di lôr e a cognossi il Friûl di vuê.
Elena Zanussi
ATUALITÂT. Progjets, contats e ideis sul avignî dai cuasi 200 Fogolârs Furlans presints tal mont............
ULTIME ORE: Intant che o jerin in stampe e je rivade la notizie de elezion dal gnûf President di Ente Friuli nel Mondo, Piero Pittaro 76 agns, imprenditôr vitivinicul che al cjape il puest di Giorgio Santuz.


text:
Puntuâls, tant che la Vierte e la Sierade, a rivin Avostanis, un apontament zaromai fûr di pupîl, tratant che o sin a la edizion numar 22.
Ogni an a presentin un fîl condutôr par resonâ intor a la culture, par riscjâ propuestis, par proponi alc di “diferent” rispiet a altris manifestazions dal teritori. Nol è facil, ma Federico Rossi e la sô scuadre a àn savût in ducj chescj agns creâ aspetativis e apaiâ, il plui da lis voltis, lis curiositâts culturâls dai tancj che a àn frecuentât il curtîl e la lobie dai Colonos di Vilecjasse. E, come simpri, o varìn, in plui di une melting pot (messedance) une sorte di boiling pot, une pignate che e bol. A dî, dongje da la frescjece e origjinalitât dai ticiaments culturâi che a saborin riflessions, o vin lis colaborazions e lis sinergjiis cun altris realtâts culturâls. Al è il câs dal teatri comic furlan di Claudio Moretti, metût intune disfide cun chel calabrês. Ce vignaraial fûr?
Il probleme da lis minorancis linguistichis al jentre intune traduzion par furlan, fate di Carlo Tolazzi, di “L’ùali di Diu”, une tragjedie scrite di Miklos Hubay. Une disfide ancje cheste, ma ancje une prove, che no coventave, che dutis lis lenghis a podin vê valence culturâl e artistiche. E, in plui, e je une denuncie che la pierdite da lis lenghis “piçulis” e je une “tragjedie” ireparabil pal patrimoni culturâl e storic di dute l’umanitât. Tai confronts dal regjist ongjarês il Friûl al à, par chest, un grues debit di ricognossince.
Tal cartelon no podeve mancjâ une riflession sul moment storic, sociâl e economic che o sin daûr a vivi. Tacant di un pinsîr di Einstein: di une crisi si po gjavâ oportunitâts par batile, par vignîi fûr.
A scombataran su chestis prospetivis, intune sorte di lote tra benandants, Sergio Cecotti e Franco Fabbro: ideis su lis teoriis da la catastrofe o gambiament radicâl di paradigmis? Starìn a sintî.
Po, e al è un biel colp cognossint la autore, e sarà la presentazion dal’ultin libri di poesiis di Ida Vallerugo, destinade, cun merit, ancje jê a rivâ i sucès di Pierluigi Cappello.
No mancjaran i laboratoris artistics cun ritrats digjitâi par grancj e piçui, la musiche a sbreghebalon cu la companie dai bandarots, la premiazion dal romanç “In trê riis”, mostris cun materiâl “fragjil, anzit resistent”, esperiencis “scuasit siums” par vignî fûr da la crisi, un viaç ta lis danzis e cjantis da la vilote furlane.
Come simpri, il cartelon al previôt la “top star”, la presince di Philippe Daverio. Il professôr-critic al provarà a proferî soluzions par vignî fûr di cheste crisi dai modei sociâi e economics in chest moment di gambiaments epocâi. Vie par lis etis ogni gjenerazion e à vût di frontâ lis sôs disfidis, lis sôs crisis e, ancje mediant da la creativitât, a àn rivât a vincilis.
Un cartelon cun 13 apontaments, dai 29 di Lui ai 10 di Setembar, che, tal intindiment dal so diretôr artistic, a varessin di sghindâ il pericul di colâ tal banâl o tai lûcs comuns.
Insom, nus pâr di rimarcâ che cundut che la fuarpe regjonâl e vedi sbridinât vie i finanziaments, cun ce che e i reste, la Associazion i Colonos e je rivade a meti dongje un program svariât, ticiôs, di atualitât e di propuestis culturâls pardabon buinis. ❚
✒ Gotart Mitri
Come ogni Istât a rivin Avostanis............
Puntuâls, tant che la Vierte e la Sierade, a rivin Avostanis, un apontament zaromai fûr di pupîl, tratant che o sin a la edizion numar 22.


text:
Al va indenant il program Auzia Euskaraz che al à chê di rivâ a di un procès judiziari che al puedi davuelzisi di plante fûr in lenghe basche, di cuant che si presente la denuncie a cuant che e ven dade fûr la sentence. Tai prins mês dal progjet si à proviodût a voltâ par euskara la normative di fonde a partî dal codiç civîl e di chel penâl, ma si à ancje indotât i uficis judiziaris di sistemis automatics di traduzion assistude e si à svilupât cors in rêt sul lengaç setoriâl.
Cun di plui si à tacât a formâ intes diviersis circoscrizions judiziariis dai grups bilengâi che a puedin lavorâ adun par rivâ al obietîf che si proponisi, a tacâ di chês localitâts là che la lenghe e je plui fuarte tant che Tolosa e Gernika. Tai prossims mês si inviaran campagnis su lis rêts sociâls par sensibilizâ ancje i citadins e par stiçâju a pretindi un percors judiziari dut par euskara.
Il responsabil dal progjet, Xabier Balerdi, nol plate lis dificoltâts de iniziative, ma si declare sigûr che dentri de fin di chest an si varès za di podê viodi il prin procès dut in lenghe basche. ❚ ✒ Internazionalitari/LPdF
Dentri dal an il prin procès in lenghe basche............
Al va indenant il program Auzia Euskaraz che al à chê di rivâ a di un procès judiziari che al puedi davuelzisi di plante fûr in lenghe basche, di cuant che si presente la denuncie a cuant che e ven dade fûr la sentence. Tai prins mês dal progjet si à proviodût a voltâ par euskara la normative di fonde a partî dal codiç civîl e di chel penâl, ma si à ancje indotât i uficis judiziaris di sistemis automatics di traduzion assistude e si à svilupât cors in rêt sul lengaç setoriâl.


text:
Scrivi di leçs eletorâls in Italie intai ultins agns al è un pôc tant che interessâsi di croniche nere. Al vûl dî cori daûr a cualchi cerviel criminôs che al cîr la formule magjiche par fâ vinci il so partît ancje se no son i vôts, e che al trate la Costituzion tant che che il codiç de strade de bande di cui che nol cjate parcament e si imbuse intai puescj risiervâts ai disabii.
_E in chest zîr, al è un President de Republiche che tant che il cabaretist “Mandi Mandi” al dîs gaiôs che dut al va ben.
_Par nô furlans, la leç eletorâl e je impuartante parcè che o vin capît che o vin di fâ la vôs gruesse se o volìn otignî cualchi risultât de nestre specialitât e magari impedî che nus e puartin vie. Sedi par mancjance di competencis che di bêçs, viodût che nus àn gjavât 1.500 milions ad an sui cirche 5.000 dal belanç regjonâl.
_O stimi che o vedin il dirit sacrisant di podê jessi rapresentâts in Parlament sedi tant che minorance linguistiche sedi in maniere indipendente dal sisteme dai partîts politics talians. Salacor, ancje insiemi cui slovens e cui todescs.
_E al è propit chest che il Rosatellum al vûl impedî a ducj i coscj, cuntune uniche ecezion che e ven fate pal Sudtirôl, che si visin dai sclops dai agns 60 e dai vôts di fiducie incassâts.
_Pes minorancis dal F-VJ, il vincul di acès ae ripartizion dai seçs al è metût al otigniment di une percentuâl dal 20% a nivel regjonâl o ae vitorie in doi coleçs uninominâi, dulà che nol è pussibil nancje il vôt diszontât.
_E pal Senât, che la Costituzion e risierve su base regjonâl, si è lâts ben di là di cetant che al sucedeve fin cumò, abilitant ae acuisizion dai seçs dome lis listis che a rivin a soiârs di vôt (3 o 10%) in dut il stât talian.
_No son dome chestis lis vilanadis costituzionâls che il pat disgraciât tra PD, Forza Italia e Lega Nord nus àn fatis, gjavant di fat ogni pussibilitât di sielte tra lis candidaturis secont il scheme “compre un e paie doi”. Cierts juriscj a son daûr a cirî di fâ esprimi la Cort Costituzionâl prime dal vôt, ma viodût cemût che e je lade in passât no je tante sperance. “Imbroie e scjampe” al è il sproc di cui che al à fate la leç.
_In Friûl e je daûr a cressi la cussience che la democrazie rapresentative intal stât talian e je in crisi profonde e che dome un protagonisim dai teritoris al pues tornâ credibilitât a une sovranitât popolâr. No dome ca di nô. Ancje il Venit e la Catalogne lu àn a pene afermât: ognidun a mût so.
Nol sarà facil, ma se il Friûl al volarà vê un futûr pai siei citadins e pes sôs comunitâts, un segnâl al varà di dâlu.
✒ Giorgio Cavallo
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Bandonât
il vuli dal lâc
ch’al à lezeirs batecoles
mi soi pierdut
tan scussis e crodis
di pinedis sidinis
lontan scjampanâ di vacjis
ch’a vegnin zu
a è autun:
tal pascui alts
poiat il so bast di silensio
al è svampit
in tancjus trois
e dal so cour
a mi vansa ta li mans
un fas di pumuts
ros.
Lionello Fioretti (1945).
Nassût a Bagnarole di Siest, al è une figure une vore poliedriche: pitôr, incisôr, restauradôr, in plui che poete. Fassinâr (1988) al è il titul de sô prime racuelte, scrite adun cun Jacum Vit, il fondadôr dal grop Majakovskij. A son vignudis daspò Stansis e stagjons (1990) e Viluta vilota Pravisdomini la mota (1997), publicazion che e à dentri lirichis par furlan, ma ancje par talian e intal dialet venit di Pordenon.
par cure di Laurin Zuan Nardin
LA POESIE. Autun sui pascui alts............
Bandonât